P r e d k l a d a c i a   s p r á v a

	Návrh nariadenia vlády Slovenskej republiky o podmienkach poskytovania osobných ochranných pracovných prostriedkov predkladá Ministerstvo práce, sociálnych vecí a rodiny Slovenskej republiky na základe úlohy č. 2 v mesiaci júl Plánu legislatívnych úloh vlády Slovenskej republiky na rok 2002.

	Návrh nariadenia je prioritou podľa Európskej dohody o pridružení a úlohou zahrnutou do prioritných úloh vlády Slovenskej republiky na rok 2002 v 32. týždni pod číslom 13.6.

	Návrh nariadenia preberá a spresňuje doteraz platnú právnu úpravu poskytovania osobných ochranných pracovných podmienok vykonanú vyhláškou MPSVR SR č. 377/1996 Z. z. o poskytovaní osobných ochranných pracovných prostriedkov z pohľadu nových legislatívnych noriem,  najmä zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení zákona č. 436/2001 Z. z., účelom ktorých je napríklad odstránenie pojmu certifikácia zahrnutého v doterajšej právnej úprave.

	Návrh nariadenia ustanovuje podmienky poskytovania osobných ochranných pracovných prostriedkov, uvádza  zoznam osobných ochranných pracovných prostriedkov, zoznam nebezpečenstiev, ktoré vzhľadom na charakter  ich účinkov, čas expozície a množstva môžu poškodiť zdravie alebo obťažovať pri práci. Zároveň  poskytuje zoznam pracovných činností, pri ktorých sa poskytujú osobné ochranné pracovné prostriedky, ako aj zoznam kritérií na výber osobných ochranných pracovných prostriedkov.

	Návrh nariadenia nemá finančný, ekonomický a enviromentálny vplyv, ani vplyv na zamestnanosť. Má pozitívny dopad na zlepšenie stavu v poskytovaní osobných ochranných pracovných prostriedkov a následne na zníženie počtu pracovných úrazov.

	V 48. týždni roku 2001 bol v rámci Phare programu uskutočnený twinningové stretnutie za účasti expertov NSR a Švédska, na ktorom bol návrh nariadenia prekonzultovaný  vrátane revízie prekladu smernice Rady č. 89/656/EHS.

	Návrh nariadenia bol zaslaný na pripomienkové konanie všetkým ministerstvám a ostatným ústredným orgánom štátnej správy, Inštitútu pre aproximáciu práva, Konfederácii odborových zväzov Slovenskej republiky, Asociácii zamestnávateľských zväzov a združení Slovenskej republiky a ďalším, spolu 40 pripomienkujúcim miestam.

	Do návrhu nariadenia boli zapracované pripomienky vecného charakteru, ktoré neodporovali účelu nariadenia, ako aj pripomienky legislatívneho charakteru. Výsledky pripomienkového konania sú uvedené vo vyhodnotení pripomienkového konania.

	Návrh nariadenia prerokovala Rada hospodárskej a sociálnej dohody Slovenskej republiky dňa 31. mája 2002, vzala ho na vedomie a odporučila ministrovi práce, sociálnych vecí a rodiny predložiť ho na rokovanie vlády Slovenskej republiky.

	Návrh nariadenia prerokovala Legislatívna rada vlády Slovenskej republiky dňa 4. júna 2002 a odporučila ho po dopracovaní pripomienok predložiť na rokovanie vlády Slovenskej republiky.
	Návrh nariadenia bol upravený v zmysle pripomienok Legislatívnej rady vlády Slovenskej republiky a na jej odporúčanie sa predkladá v novom znení.

	 

Vyhlásenie

Ministerstva práce, sociálnych vecí a rodiny Slovenskej republiky

	Návrh nariadenia vlády Slovenskej republiky o podmienkach poskytovania osobných ochranných pracovných prostriedkov sa predkladá na rokovanie vlády Slovenskej republiky bez rozporov.